ITDคว้างานก่อสร้างกำแพงนิคมฯนวนคร
อิตาเลียนไทย ได้งานสร้างกำแพงกันน้ำนวนคร 790 ล้านบาท ตามคาด
21 เม.ย. 2555

อิตาเลียนไทย ได้งานสร้างกำแพงกันน้ำนวนคร 790 ล้านบาท ตามคาด
นางนิจพร จรณะจิตต์ กรรมการรองประธานบริหารอาวุโส บริษัท อิตาเลียนไทย ดีเวล๊อปเมนต์ (ITD) เปิดเผยว่า บริษัทได้ลงนามสัญญาก่อสร้างกับบริษัท นวนคร (NCL) เพื่อดำเนินการก่อสร้างโครงการกำแพงกันน้ำถาวร เขตส่งเสริมอุตสาห กรรมนวนคร มูลค่างาน 790.88 ล้านบาท 
รายละเอียดการก่อสร้างประกอบด้วยงานก่อสร้างกำแพงคอนกรีตป้องกันน้ำท่วม ระยะทาง 20,692 เมตร ด้วยวิธีการตอกแผ่น Corrugated Concrete Sheet Pile รอบนิคมฯ นวนคร และส่วนประกอบอื่นๆ งานก่อสร้าง Ramp ทางเข้า ประตูปิดกันน้ำทางเข้าหลัก ประตูปิดกันน้ำทางคนผ่านและถนน ระยะเวลาก่อสร้าง 199 วัน
ก่อนหน้านี้ บริษัทได้ร่วมลงนามในสัญญาก่อสร้างกับบริษัท สวนอุตสาหกรรมโรจนะ (ROJNA) เพื่อดำเนินการก่อสร้างโครงการเขื่อนป้องกันน้ำท่วมของสวนอุตสาหกรรมโรจนะ จ.พระนครศรีอยุธยา โดยมีมูลค่าก่อสร้างจำนวน 2,172.10 ล้านบาท และมีระยะเวลาในการก่อสร้าง 7 เดือน
สำหรับงานที่จะดำเนินการประกอบด้วย การสร้างกำแพงป้องกันน้ำท่วมโดยระบบเข็มพืด คอนกรีต พื้นผิวแบบลอนลูกฟูก งานปรับปรุงคันดิน ถนนทางเข้าหลัก และงานสะพาน
นายสุรชัย ประมวลเจริญกิจ นักวิเคราะห์บริษัทหลักทรัพย์ (บล.) ทรีนีตี้ ให้ความเห็นว่า งานสร้างกำแพงกันน้ำดังกล่าวคาดว่าจะรับรู้รายได้ปีนี้ เช่นเดียวกับงานสร้างเขื่อนที่สวนอุตสาหกรรมโรจนะ แต่งานเหล่านี้ถ้าคิดเป็นเม็ดเงินนับว่าน้อยมากกับงานในมือของบริษัทที่มีเป็นหลักแสนล้านบาท 
อย่างไรก็ตาม คาดว่าปีนี้ ITD จะมีรายได้กว่า 4 หมื่นล้านบาท และมีผลขาดทุนลดลงจากปี 2554 ดังนั้นจึงแนะนำให้ซื้อเก็งกำไรระยะสั้น จากข่าวโครงการทวายที่กำลังร้อนแรง แม้ว่าจะถูกต่อต้านการสร้างท่าเรือน้ำลึกและนิคมอุตสาห กรรมที่ทวาย ประเทศพม่าก็ตาม
นักวิเคราะห์ บล.ดีบีเอสวิคเคอร์ส เชื่อว่าโครงการทวายต้องใช้เวลาอีกนาน เพราะถูกต่อต้านจากชาวบ้านและนักวิชาการ เพราะผลกระทบต่อสิ่งแวดล้อมและระบบนิเวศ